तेल कंपनियों ने बिना सब्सिडी वाले रसोई गैस सिलेंडर के दाम 220 रुपए बढ़ा दिए हैं.नई कीमतों के बाद दिल्ली में 14.2 किलोग्राम वाले सिलेंडर की कीमत 1,021 रुपए से बढ़ कर 1,241 हो गई है. दिल्ली के उपभोक्ता साल में सब्सिडी वाले नौ सिलेंडर ले सकते हैं लेकिन इसके बाद सिलेंडर खरीदने के लिए उन्हें बढ़ी हुई कीमत चुकानी होगी.पिछले एक महीने में यह तीसरा मौका है जब बिना सब्सिडी वाले सिलेंडरों के दाम बढ़ाए गए हैं. एक दिसंबर को बिना सब्सिडी वाली रसोई गैस सिलेंडर का दाम 63 रुपए बढ़ाया गया था, इसके बाद 11 दिसंबर को इसकी कीमतों में 3.50 रुपए बढ़ाए गए थे.सरकार ने सितंबर 2012 तय किया था कि लोगों को साल में छह सब्सिडी वाले सिलेंडर मिलेंगे, बाद में जनवरी 2013 में दिल्ली में इनकी संख्या बढ़ाकर नौ कर दी गई थी.सब्सिडी वाले सिलेंडर की कीमत दिल्ली में 414 रुपए है. अधिकारियों के अनुसार सार्वजनिक क्षेत्र की तेल कंपनियों को सब्सिडी युक्त सिलेंडर पर फिलहाल 762.70 रुपए प्रति सिलेंडर का नुकसान हो रहा है.साथ ही अब 19 किलो भार वाले कमर्शियल सिलेंडर के लिए 350 रुपए और ऑटो गैस के लिए 10.71 रुपए प्रति किग्रा अधिक भुगतान करना होगा.इस तरह दिल्ली में कमर्शियल सिलेंडर की कीमत 2013.50 रुपए और ऑटो गैस के दाम 60.39 रुपए प्रति किग्रा हो गए हैं.तेल कंपनियों का कहना है कि पिछले माह डॉलर की तुलना में रुपए की कमजोरी और अंतरराष्ट्रीय कीमतों को देखते हुए कीमत बढ़ाने का निर्णय लेना पड़ा है.